|  |
| --- |
| 2. PIELIKUMS  LIEPĀJAS VALSTSPILSĒTAS PAŠVALDĪBAS NEKUSTAMĀ ĪPAŠUMA – ZEMES VIENĪBAS ZVEJNIEKU ALEJĀ 2 DAĻAS – NOMAS TIESĪBAS IZSOLES NOTEIKUMIEM |

**ZEMES NOMAS LĪGUMS**

**(Liepāja Zvejnieku aleja 2 daļa)**

Liepājā Līguma datums ir pēdējā elektroniskā

paraksta laika zīmoga datums

**Liepājas valstspilsētas pašvaldība**, kuras vārdā rīkojas **Liepājas Nekustamā īpašuma pārvalde,** reģistrēta Nodokļu maksātāju reģistrā ar kodu 90002066769, tās vadītāja p.i. Ingara APIŅA personā, kurš rīkojas saskaņā ar Liepājas Nekustamā īpašuma pārvaldes 2023. gada 21. decembra nolikumu Nr.23 un Liepājas valstspilsētas pašvaldības domes 2023. gada 15. jūnija lēmumu Nr.191/7 “Par pašvaldības iestādes “Nekustamā īpašuma pārvalde” vadītāju”, turpmāk tekstā – Iznomātājs, no vienas puses, un

**\_\_\_\_\_\_\_\_\_\_\_\_\_\_\_\_\_\_\_\_\_\_**, reģistrācijas Nr.\_\_\_\_\_\_\_\_\_\_\_\_\_\_, tās valdes locekļa \_\_\_\_\_\_\_\_\_\_\_\_personā, turpmāk tekstā – Nomnieks, no otras puses, katrs atsevišķi un kopā turpmāk saukti Puse un Puses,

pamatojoties uz Liepājas valstspilsētas pašvaldības domes 2024. gada \_\_\_\_\_\_\_\_\_\_\_lēmumu Nr.\_\_\_\_\_ “Par zemes vienības Liepājā Zvejnieku alejā 2 daļas zemes nomas tiesības izsoles rezultātu apstiprināšanu”, noslēdz šo Līgumu par zemes nomu, turpmāk tekstā – Līgums:

1. **LĪGUMA PRIEKŠMETS**

**1.1. Iznomātājs nodod nomā Nomniekam zemes vienības ZVEJNIEKU ALEJĀ 2, Liepājā, kadastra apzīmējums 1700 031 0091 8008, daļu 1580** **kv.m platībā,turpmāk tekstā – zemesgabals. Iznomātāja īpašumtiesības uz zemesgabalu nostiprinātas Liepājas pilsētas zemesgrāmatas nodalījumā Nr.4870, kadastra numurs 1700 031 0091.**

1.2. Zemes vienības daļas plāns ir šī Līguma neatņemama sastāvdaļa (1. pielikumā). Zemesgabala robežas dabā ir ierādītas un zināmas.

1.3. Iznomāšanas mērķis – **autostāvvietu ierīkošana, turpmāk tekstā – Būve.**

1.4. Zemes vienības daļas kadastrālās vērtēšanas vajadzībām noteikts lietošanas mērķis: atsevišķi nodalītas atklātas autostāvvietas (kods 11 05).

1.5. Zemesgabala faktiskais stāvoklis Nomniekam ir zināms.

1.6. Iznomātājs neuzņemas atbildību par jebkāda veida bojājumiem vai zaudējumiem, kas Nomniekam var rasties no zemesgabala uz šo brīdi nezināmajām īpašībām, defektiem vai priekšmetiem, kuri atrodas zemesgabalā.

**2. LĪGUMA TERMIŅŠ**

**2.1. Līgums stājas spēkā parakstīšanas dienā un ir spēkā 15 (piecpadsmit) gadus.**

2.2. Līgums var tikt pagarināts normatīvajos aktos noteiktā kārtībā.

**3. MAKSĀJUMI UN NORĒĶINU KĀRTĪBA**

**3.1.** **Nomnieks maksā zemes nomas** **maksu par zemesgabala nomu \_\_\_\_\_\_\_\_\_\_\_\_ EUR (\_\_\_\_\_\_\_\_\_\_\_*euro*) gadā.** **Papildus nomas maksai tiek aprēķināts valstī noteiktais pievienotās vērtības nodoklis.**

3.2. Maksas aprēķina periods ir viens ceturksnis. Maksa samaksājama ne vēlāk kā līdz attiecīgā ceturkšņa pēdējā mēneša pēdējai dienai, pamatojoties uz Liepājas Nekustamā īpašuma pārvaldes iesniegtu rēķinu. Puses vienojas, ka Iznomātājs rēķinus sagatavo elektroniskā formā un iesniedz tos nosūtot Nomniekam uz e-pastu: \_\_\_\_\_\_\_\_\_\_\_\_\_, kas uzskatāms par rēķinu ar elektronisku parakstu Elektronisko dokumentu likuma 3. panta otrās daļas izpratnē.

3.3. Nomnieks Līguma darbības laikā maksā visus nodokļus un nodevas, kas noteikti vai tiks noteikti Latvijas Republikas normatīvajos aktos attiecībā uz zemesgabalu, kā arī sedz citus izdevumus, kas saistīti ar zemesgabala lietošanu.

3.4. Par Līguma 3.2. punktā noteiktā maksājuma termiņa kavējumu Iznomātājs aprēķina nokavējuma procentus 0,1% apmērā no kavētās maksājuma summas par katru kavējuma dienu.

3.5. Maksa tiek palielināta, piemērojot koeficientu 1,5, uz laiku līdz šajā punktā norādīto apstākļu novēršanai, ja Nomnieks ir veicis nelikumīgu būvniecību zemesgabalā.

3.6. Iznomātājam ir tiesības, nosūtot Nomniekam rakstisku paziņojumu vai rēķinu, vienpusēji mainīt nomas maksu vai citu saistīto maksājumu apmēru bez grozījumu izdarīšanas Līgumā, ja normatīvie akti paredz citu neapbūvēta zemesgabala nomas maksas aprēķināšanas kārtību. Šādas Iznomātāja noteiktas izmaiņas ir saistošas Nomniekam ar brīdi, kad stājušies spēkā grozījumi tiesību aktos.

3.7. Ja nomas līgums ir noslēgts uz laiku, kas ilgāks par sešiem gadiem:

3.7.1. Iznomātājam ir tiesības vienpusēji pārskatīt maksu par zemes nomu ne retāk kā Publiskas personas mantas un finanšu līdzekļu izšķērdēšanas novēršanas likumā noteiktajā termiņā un maina, ja pārskatītā maksa ir augstāka par noteikto maksu. Ja maksas noteikšanai pieaicināts neatkarīgs vērtētājs un maksa par zemes nomu tiek palielināta, Nomnieks kompensē Īpašniekam pieaicinātā neatkarīgā vērtētāja atlīdzības summu, ja to ir iespējams attiecināt uz Nomnieku;

3.7.2. ja Iznomātājs izmanto Līguma 3.7.1. punktā paredzētās tiesības un maksa par zemes nomu tiek pārskatīta, mainītā maksa par zemes nomu stājas spēkā trīsdesmitajā dienā pēc attiecīgā paziņojuma nosūtīšanas Nomniekam;

3.7.3. ja Nomnieks nepiekrīt Līguma 3.7.1. punktā noteiktā kārtībā pārskatītajai maksai par zemes nomu, Nomniekam ir tiesības vienpusēji atkāpties no Līguma, par to rakstiski informējot Iznomātāju vienu mēnesi iepriekš. Līdz Līguma izbeigšanai Nomnieks maksā zemes nomas maksu atbilstoši pārskatītajai maksai.

3.8. Nomnieks maksā maksu no Līguma spēkā stāšanās dienas līdz Zemes nomas līguma izbeigšanas dienai.

3.9. Nomnieks nesaņem nekādu atlīdzību no Liepājas valstspilsētas pašvaldības par visiem izdevumiem, kas radušies, sagatavojot zemesgabalu nomai, uzturot zemesgabalu un atbrīvojot zemesgabalu, Līgumam beidzoties.

3.10. Nomnieka drošības nauda 3000,00 EUR (trīs tūkstoši *euro*), kuru Nomnieks ir samaksājis pirms zemes nomas līguma slēgšanas:

3.10.1. pēc autostāvvietas nodošanas ekspluatācijā, kļūst par zemes nomas maksu un tiks ieskaitīta kā samaksa par zemes nomu;

3.10.2. ja Līgums par Zemes nomu tiks izbeigts Nomnieka vainas dēļ, netiks atmaksāta;

3.10.3. ja Nomnieks neizpildīs jebkuru savu būtisku saistību, īpaši Līguma 6.1.7.-6.1.8. apakšpunktu, kuras tam uzliktas ar Līgumu par zemes nomu, netiek atmaksāta.

3.11. Drošības naudas neatmaksāšana netiek uzskatīta par norēķiniem, kas saistīti ar maksu par zemes nomu vai citiem no Līguma saistībām izrietošiem maksājumiem.

3.12. Izdevumus par Zemes nomas līguma ierakstīšanu un dzēšanu zemesgrāmatā sedz Nomnieks.

3.13. Nomnieks kompensē Iznomātājam pieaicinātā neatkarīgā vērtētāja atlīdzības summu 110,00 EUR (viens simts desmit *euro*) par nomas maksas noteikšanu, saskaņā ar Iznomātāja iesniegtu rēķinu.

3.14. Pirms nomas tiesību izsoles iemaksātā nodrošinājuma summa 1000,00 EUR (viens tūkstotis *euro*) tiek ieskaitīta nomas maksā.

**4. IZNOMĀTĀJA PIENĀKUMI UN TIESĪBAS**

4.1. Iznomātājs nodod Nomniekam zemesgabalu Līguma spēkā stāšanās dienā.

4.2. Iznomātājs ir tiesīgs:

4.2.1. kontrolēt, vai zemesgabals tiek izmantots atbilstoši Līguma noteikumiem;

4.2.2. prasīt Nomniekam nekavējoties novērst tā darbības vai bezdarbības dēļ radīto Līguma noteikumu pārkāpumu sekas un atlīdzināt radītos zaudējumus;

4.2.3. nosūtot attiecīgu paziņojumu Nomniekam vienpusēji mainīt maksu par zemes nomu vai palielināt to piemērojot 1,5 koeficientu Līguma 3. nodaļā paredzētajos gadījumos.

4.3. Iznomātājs garantē, ka Nomniekam tiks dota iespēja netraucēti jebkurā laikā piekļūt zemesgabalam, lietot zemesgabalu šajā Līgumā paredzētajam mērķim un šā Līguma darbības laikā nepasliktināt Nomnieka zemes lietošanas tiesības uz visu zemesgabalu vai jebkādu daļu no tā, izņemot šajā Līgumā un Latvijas Republikā spēkā esošajos normatīvajos aktos noteiktos gadījumos.

4.4. Iznomātājs neatlīdzina nekādus Nomnieka izdevumus (tai skaitā nepieciešamos, derīgos, greznuma izdevumus), kas radušies, sagatavojot zemesgabalu lietošanai, veicot tajā labiekārtošanas sagatavošanas (inženierģeoloģiskos, hidroģeoloģiskos, arheoloģiskās izpētes, detālplānojuma izstrādes u.tml.) darbus.

4.5. Atļaut Nomniekam lietot zemes nomai nodoto zemesgabalu ciktāl tas nepieciešams nomai.

4.6. Iznomātājam ir tiesības saņemt no Nomnieka maksu par zemes nomu.

4.7. Pēc Līguma termiņa izbeigšanās prasīt atlīdzināt visus tiešos zaudējumus, kurus Nomnieks viņam nodarījis, lietojot nomai nodoto zemesgabalu.

**5. AUSTOSTĀVVIETU IERĪKOŠANAS NOTEIKUMI**

**5.1. Vispārīgie nosacījumi:**

5.1.1. zemesgabala iznomāšanas mērķis – autostāvlaukuma ierīkošana zemes vienības daļā Zvejnieku alejā 2;

5.1.2. autostāvlaukuma novietnei un ierīkošanai pieejamā teritorijas daļa norādīta pielikumā (nodalāmā zemes gabala kopējā platība ap 1580 kv.m);

5.1.3. nepieciešamā būvniecības dokumentācija izstrādājama un iesniedzama Būvniecības informācijas sistēmā ne vēlāk, kā 1 gada laikā pēc nomas līguma noslēgšanas;   
 5.1.4. autostāvlaukums ierīkojams un nododams ekspluatācijā ne vēlāk kā 3 gadu laikā pēc nomas līguma noslēgšanas.

**5.2. Prasības autostāvlaukuma projektēšanai un ierīkošanai:**

5.2.1. autostāvvietu ierīkošana veicama atbilstoši Latvijas Republikas būvniecību regulējošiem normatīvajiem aktiem;

5.2.2. būvniecības ieceres sastāvā iekļaut ekperta atzinumu par objekta iespējamo ietekmi uz satiksmes intensitāti tuvējo ielu krustojumos (krustojuma noslodzi) un satiksmes plūsmu izpētes nepieciešamību;

5.2.3. vismaz 5% no kopējā stāvvietu skaita autostāvlaukumā ierīkot automašīnām, kas paredzētas cilvēkiem ar īpašām vajadzībām. Vienas īpašās stāvvietas platums ir 3,5 m;

5.2.4. vismaz 5% no transportlīdzekļu stāvlaukuma platības jāierīko apstādījumus, tos uzvietojot starp stāvvietu rindām;

5.2.5. ierīkojot autostāvlaukumus, pēc iespējas saglabājami teritorijā esošie vērtīgie kokaugi. Saglabājamos un izcērtamos kokus izvērtē un atzinumu par tiem sniedz Apstādījumu komisija;

5.2.6. autonovietņu izvietojums sadalāms grupās, vienā grupā paredzot vidēji līdz 13 vieglo automašīnu vai 3 autobusu novietnes; konkrēto novietņu skaitu atsevišķā grupā pieļaujams variēt, ja tas ļauj saglabāt esošos kokus;

5.2.7. starp autonovietņu grupām paredzēt vismaz 6 m platas apstādījumu joslas;

5.2.8. autostāvvietas elementu (novietņu un piebraucamo ceļu segumi, apmales, apgaismes ķermeņi, norobežojošās barjeras, atkritumu urnas, info zīmju statņi u.tml.) dizaina risinājumi veidojami analogi Zvejnieku alejā pie Roņu ielas ierīkotā autostāvlaukuma risinājumiem;

5.2.9. autonovietņu segumam izmantot nostiprinātu drenējošu segumu analogi Zvejnieku alejā pie Roņu ielas ierīkotā autostāvlaukuma risinājumiem;

5.2.10. autostāvvietas laukumam paredzēt caurredzamu, parka zonas stilistikai piemērotu metāla nožogojumu. Nožogojuma dizaina risinājumus saskaņot Liepājas būvvaldē.

5.3. Iznomājamās teritorijas konkrētās robežas un platība precizējam pēc būvprojekta izstrādes.

**6. NOMNIEKA PIENĀKUMI UN TIESĪBAS**

**6.1. Nomnieks apņemas:**

6.1.1. nodrošināt zemesgabala lietošanu atbilstoši Līgumā noteiktajam mērķim un noteikumiem;

6.1.2. ar savām darbībām neveicināt un neizraisīt zemes eroziju no ūdens un vēja ietekmes, ar savu darbību neizraisīt zemes applūšanu ar notekūdeņiem, tās pārpurvošanos vai sablīvēšanos, nepieļaut piesārņošanu ar atkritumiem neveicināt un neizraisīt citus zemi postošus procesus, nepieļaut nekādas darbības, kas pasliktina zemesgabala kvalitāti un vērtību un segt visus izdevumus, kas radušies no zemesgabala teritorijas piesārņošanas Nomnieka darbības rezultātā;

6.1.3. saglabāt visus zemesgabalā esošos virszemes un pazemes inženiertehniskās apgādes tīklus (kabeļi, caurules, cauruļvadi un citi tehnoloģiskie aprīkojumi), uzņemoties pilnu atbildību par to saglabāšanu savas darbības laikā, kā arī nodrošināt ekspluatācijas dienestu darbiniekiem iespēju brīvi piekļūt inženiertehniskās apgādes tīkliem, kā arī segt zaudējumus, ko nodarījis zemesgabalā esošajiem vai trešajām personām piederošajiem inženiertehniskās apgādes tīkliem un citiem tehnoloģiskajiem aprīkojumiem;

6.1.4. atlīdzināt kaitējumu, kas nodarīts sabiedrībai vai dabai Nomnieka darbības vai bezdarbības rezultātā;

6.1.5. pēc Līguma termiņa beigām nodot zemesgabalu Iznomātājam stāvoklī, kas atbilst sakārtotas vides prasībām;

**6.1.6. 1 (viena) gada laikā no Līguma parakstīšanas dienas izstrādāt un iesniegt Liepājas būvvaldē Būvniecības informācijas sistēmā atbilstošu būvniecības ieceres dokumentāciju;**

**6.1.7.** **3 (trīs) gadu laikā no Līguma parakstīšanas dienas nodot ekspluatācijā autostāvvietas;**

6.1.8. kā krietnam un rūpīgam saimniekam rūpēties par neapbūvētu zemesgabalu,

6.1.9. veikt zemesgabala uzturēšanu saskaņā ar spēkā esošajiem normatīvajiem aktiem, ievērojot Liepājas pilsētas domes 2020. gada 17. decembra saistošos noteikumus Nr.47 “Liepājas pilsētas pašvaldības teritorijas kopšana un būvju uzturēšanas saistošie noteikumi”, saglabājot vidi, nepieļaujot apstādījumu iznīcināšanu, teritorijas piegružošanu vai vides piesārņošanu, nodrošināt sanitāro, ugunsdrošības, atkritumu apsaimniekošanas, u.c. normatīvo aktu prasību ievērošanu;

6.1.10. lietot zemesgabalu, ievērojot Latvijas Republikas normatīvos aktus, Valsts un pašvaldības iestādes noteikumus un lēmumus, kā arī ugunsdrošības un drošības dienestu un citu kompetentu iestāžu prasības.

**6.2. Nomnieks ir tiesīgs:**

6.2.1. lūgt Līguma termiņa pagarināšanu, ja to pieļauj normatīvie akti un ir ievēroti Līguma noteikumi;

6.2.2. veikt tikai Līguma 1.3. punktā minēto labiekārtojumu tikai saskaņā ar Līguma noteikumiem un spēkā esošajiem tiesību aktiem;

6.2.3 izmantot zemesgabalu atbilstoši Līguma noteikumiem no Līguma spēkā stāšanās dienas.

**6.3. Nomnieks nav tiesīgs:**

6.3.1. bez Liepājas valstspilsētas pašvaldības domes piekrišanas:

6.3.1.1. rekonstruēt vai kā citādi pārbūvēt autostāvvietas;

6.3.1.2. nodot zemesgabala lietošanas tiesības trešajai personai (nedz pilnībā, nedz daļēji);

6.3.1.3. citādi apgrūtināt zemesgabalu, izņemot būvei nepieciešamo infrastruktūras izbūvi.

**7. LĪGUMA GROZĪŠANA UN STRĪDU IZSKATĪŠANAS KĀRTĪBA**

7.1. Līgumā neregulētajām tiesiskajām attiecībām piemērojami Latvijas Republikā spēkā esošie normatīvie akti.

7.2. Līguma noteikumus var grozīt, Pusēm rakstiski vienojoties. Grozījumi Līgumā stājas spēkā pēc to noformēšanas rakstiski un abpusējas parakstīšanas. Šajā Līgumā paredzētajos gadījumos Iznomātajam ir tiesības vienpusēji grozīt Līguma noteikumus, neslēdzot par to atsevišķu vienošanos.

7.3. Domstarpības Līguma darbības laikā risina sarunu ceļā. Gadījumā, ja kāda Puse uzskata, ka, izpildot Līguma noteikumus, radies strīds, tai rakstveidā jāinformē otra Puse, norādot strīda priekšmetu un tā atrisināšanas veidu. Ja līgumslēdzējas puses 1 (viena) mēneša laikā no dienas, kad iesniegts rakstisks paziņojums par strīda rašanos, neatrisina strīdu pārrunu ceļā, strīds ir risināms Latvijas Republikas normatīvajos aktos noteiktajā kārtībā Latvijas Republikas tiesā pēc piekritības.

**8. LĪGUMA IZBEIGŠANA**

8.1. Zemes noma izbeidzas līdz ar Zemes nomas līguma termiņa beigām.

8.2. Nomnieks ir tiesīgs vienpusējā kārtā izbeigt Līgumu, par to rakstiski paziņojot vismaz 3 (trīs) mēnešus iepriekš. Līguma vienpusējā izbeigšana neatbrīvo Nomnieku no pienākuma veikt visus Līguma noteiktos maksājumus un izpildīt ar Līgumu uzņemtās saistības, kuru izpildes termiņš ir iestājies līdz dienai, kad Līgums tiek vienpusēji izbeigts – atbrīvot un nodot zemesgabalu Iznomātajam, dzēst ierakstus zemesgrāmatā.

8.3. Iznomātājam ir tiesības, rakstiski informējot Nomnieku Līgumā noteiktajā termiņā, kas nav īsāks par 10 (desmit) darbdienām, vienpusēji atkāpties no Līguma, neatlīdzinot nomnieka zaudējumus, kas saistīti ar Līguma pirmstermiņa izbeigšanu, ja:

8.3.1. Nomniekam ir bijuši vismaz 2 (divi) Līgumā noteikto maksājumu termiņu kavējumi, kas kopā pārsniedz vienu nomas maksas aprēķina periodu;

8.3.2. tiek pārkāpti Līguma nosacījumi, tai skaitā Nomnieks nav veicis Līgumā paredzētos finanšu līdzekļu ieguldījumus zemesgabalā;

8.3.3. zemesgabals bez Iznomātāja piekrišanas ir nodots apakšnomā, izņemot gadījumu, ja apakšnomas tiesības paredzētas publicētajos nomas nosacījumos;

8.3.4. ja Nomnieks kļūst maksātnespējīgs, uzsākts tiesiskais aizsardzības process, likvidācija;

8.3.5. ja Iznomātājs konstatējis, ka Nomnieks sniedzis maldīgu informāciju.

8.4. Par jebkuru no Līguma 8.3. punkta apakšpunktos minētajiem Līguma vienpusējas izbeigšanās gadījumiem pirms Līguma izbeigšanas, Iznomātājs nosūta Nomniekam rakstisku brīdinājumu par konstatēto Līguma noteikuma pārkāpumu, nosakot saprātīgu termiņu tā novēršanai, ievērojot, ka šis termiņš nedrīkst būt mazāks par 30 (trīsdesmit) dienām. Gadījumā, ja Nomnieks šajā punktā minētā termiņā nav novērsis pārkāpumu, Līgums tiek uzskatīts par izbeigtu, neslēdzot atsevišķu vienošanos. Par to tiek paziņots Nomniekam, kuram jāveic Līgumā paredzētās darbības zemesgabala atbrīvošanai un pilnīgam norēķinam, saskaņā ar Līguma noteikumiem Līguma izbeigšanas gadījumā.

8.5. Līgums izbeidzas, neslēdzot atsevišķu vienošanos, ja Nomnieks nav izpildījis Līguma 6.1.6. apakšpunktā noteikto pienākumu ievērot iznomāšanas noteikumu, *uzsākt zemesgabalā labiekārtošanas procesu 1 (viena) gada laikā no Līguma parakstīšanas dienas, iesniedzot Liepājas būvvaldē atbilstošu būvniecības ieceres būvprojekta dokumentāciju.* Līgums uzskatāms par izbeigtu nākamajā dienā pēc 6.1.6. apakšpunktā noteiktā termiņa iestāšanās.

8.6. Zemesgabala Iznomātājam ir tiesības nekavējoties vienpusēji atkāpties, neslēdzot atsevišķu vienošanos, ja Nomnieks nav izpildījis Līguma 6.1.7. apakšpunktā noteikto pienākumu *– 3 (trīs) gadu laikā no Līguma parakstīšanas dienas nodot ekspluatācijā autostāvvietas,* par ko nosūta paziņojumu Nomniekam, kurā norāda termiņu līgumsaistību izpildei, kas iestājas izbeidzot *L*īgumu. Līgums tiek uzskatīts par izbeigtu dienā, kas noteikta kā līgumsaistību izpildes diena, sastādīts pieņemšanas – nodošanas akts un parakstīts nostiprinājuma lūgums no Nomnieka puses par nomas tiesības dzēšanu zemesgrāmatā.

8.7. Ja Līgums tiek izbeigts Nomnieka vainas dēļ, tas atlīdzina Iznomātājam zaudējumus, kas radušies Līguma izbeigšanas rezultātā.

8.8. Ja Līgums tiek izbeigts jebkurā no Līgumā paredzētās vienpusējās atkāpšanās gadījumiem, Nomnieks par saviem līdzekļiem atbrīvo zemesgabalu no Nomniekam un trešajām personām piederošām kustamām lietām un sakopj zemesgabalu atbilstoši sakārtotas vides prasībām, kompensē zemesgabalā nodarītos zaudējumus un atjauno to iepriekšējā stāvoklī, ja nav panākta cita veida vienošanās.

8.9. Ja Nomnieks nav izpildījis Līguma 8.8. punktā noteiktos pienākumus, mantas, kas atrodas zemesgabalā, nākamajā dienā pēc Līguma izbeigšanās, uzskatāmas par nodotām bez atlīdzības Iznomātājam un zemesgabala sakārtošanas izdevumi, atbilstoši vides prasībām, gulstas uz Nomnieku.

8.10. Līgums var tikt izbeigts jebkurā laikā, Pusēm savstarpēji vienojoties.

8.11. Līdz būvdarbu uzsākšanai Nomniekam ir tiesības vienpusēji izbeigt Līgumu jebkurā laikā bez jebkādām soda sankcijām, ja vien Nomnieks ir izpildījis visus pārējos no Līguma izrietošos Nomnieka pienākumus, bet pēc labiekārtojuma uzsākšanas Nomniekam ir tiesības vienpusēji izbeigt Līgumu jebkurā laikā bez jebkādām soda sankcijām, ja Nomnieks veic visas nepieciešamās darbības, lai sakārtotu zemesgabalu iepriekšējā stāvoklī, vai arī atlīdzina izdevumus, kas saistīti ar zemesgabala iepriekšējā stāvokļa atjaunošanu ne ilgāk kā 12 (divpadsmit) mēnešu laikā no vienpusēja atkāpšanās paziņojuma. Līgums var tikt izbeigts tikai pēc šo noteikumu izpildes.

8.12. Nododot atpakaļ zemesgabalu Iznomātājam, jebkura manta, kas atradīsies zemesgabalā, tiks atzīta par pamestu un Iznomātājs būs tiesīgs to pārņemt savā īpašumā.

**9. NEPĀRVARAMA VARA**

9.1. Puses nav atbildīgi par līgumsaistību neizpildi un neizpildes dēļ radītajiem zaudējumiem, ja tas noticis nepārvaramas varas apstākļu (piemēram, dabas stihija, ugunsgrēks, militārās akcijas, u.tml.) dēļ. Minēto apstākļu esamību apliecina kompetenta institūcija.

9.2. Pusei, kuru ietekmējuši nepārvaramas varas apstākļi, ir nekavējoties par to jāziņo otrai Pusei (pievienojot paziņojumam visu tās rīcībā esošu informāciju par nepārvaramas varas gadījumu un šī gadījuma izraisītajām sekām) un jāpieliek visas pūles, lai mazinātu nepārvaramas varas apstākļu sekas. Ja nepārvaramas varas apstākļi aizkavē vai pārtrauc Puses saistību izpildi, tad tādējādi ietekmētais saistību izpildes laiks un Līguma termiņš pagarināmi par periodu, kas vienāds ar nepārvaramas varas apstākļu darbības periodu un laiku.

9.3. Ja nepārvaramas varas apstākļu dēļ Puse nevar izpildīt no Līguma izrietošās saistības ilgāk kā 90 (deviņdesmit) kalendārās dienas pēc kārtas, tad Pusei ir tiesības izbeigt Līgumu.

**10. LĪGUMA SEVIŠĶIE NOTEIKUMI**

10.1. Liepājas valstspilsētas pašvaldība neatbild par Nomnieka ieguldījumiem un izdevumiem, apsaimniekojot zemesgabalu.

10.2. Ja Līguma laikā tiek ierosināta tiesvedība, kas liedz iespēju Nomniekam ievērot noteiktos termiņus, termiņi tiek skaitīti no pozitīvā tiesas galīgā nolēmuma spēkā stāšanās, tas ir tāda, kas atbilst Līguma mērķa sasniegšanai.

10.3. Līguma attiecības ir saistošas Pušu tiesību un saistību pārņēmējiem. Nomnieks nodrošina šī Līguma pārjaunojuma noslēgšanu ar nomas tiesību ieguvēju.

10.4. Puses vienojas Līgumu ierakstīt zemesgrāmatā. Izdevumus, kas saistīti ar Līguma ierakstīšanu un atzīmes dzēšanu zemesgrāmatā, sedz Nomnieks. Abām pusēm, ir pienākums veikt visas no katras Puses atkarīgās darbības, kas nepieciešamas Līguma ierakstīšanai zemesgrāmatā.

**11. INFORMĀCIJA PAR PERSONU DATU APSTRĀDI**

11.1. Izsoles organizēšanas procesa laikā iegūto pretendentu un dalībnieku (turpmāk – datu subjektu) personas datu pārzinis ir Liepājas Nekustamā īpašuma pārvalde (Liepājas valstspilsētas pašvaldība), Peldu ielā 5, Liepājā, LV-3401, tālrunis 63404708, elektroniskā pasta adrese: [nip@liepaja.lv](mailto:nip@liepaja.lv).

11.2. Personas datu apstrādes mērķi – organizēt izsoles norisi un zemes nomas līguma noslēgšanu.

11.3. Tiesiskais pamats personas datu apstrādei ir pārzinim tiesību aktos noteikto juridisko pienākumu izpilde un līgumisko attiecību nodibināšana (Vispārīgās datu aizsardzības regulas 6. panta 1. punkta c) un b) apakšpunkts.

11.4. Organizējot izsoles norisi personas datu pārzinis izmanto Valsts ieņēmumu dienesta un Lursoft publiskās datu bāzes, lai pārbaudītu pretendentu atbilstību izsoles noteikumu 3. punkta nosacījumiem.

11.5. Personas datu iespējamie saņēmēji ir Liepājas Nekustamā īpašuma pārvaldes atbildīgie darbinieki (izsoles pretendentu izvērtēšana, nepieciešamības gadījumā saziņas organizēšana, līguma slēgšanas procesa organizēšana, maksājumu apstrāde), pārziņa nolīgtie apstrādātāji (lietvedības un grāmatvedības sistēmas uzturētāji).

11.6. Jūsu personas dati tiks glabāti atkarībā no dokumenta veida:

11.6.1. izsoles dalībnieku pieteikumus – līdz noslēdzas izsole;

11.6.2. maksājumu informācija, kas saņemta pašvaldības kontā – 10 gadi;

11.6.3. Nekustamo īpašumu jautājumu konsultatīvās komisijas protokoli un lēmums – pastāvīgi;

11.6.4. zemes nomas līgums, kurš tiks noslēgts ar izsoles uzvarētāju – pastāvīgi.

11.7. Datu subjektiem ir tiesības:

11.7.1. pieprasīt piekļūt saviem apstrādātajiem personas datiem;

11.7.2. pieprasīt personas datu pārzinim normatīvajos aktos noteiktajos gadījumos personas datu apstrādes ierobežošanu;

11.7.3. iesniegt sūdzību par nelikumīgu personas datu apstrādi Datu valsts inspekcijā;

11.7.4. datu subjektiem par viņa personas datu apstrādes jautājumiem ir tiesības vērsties pie pārziņa personas datu aizsardzības speciālista – tālrunis 63422331, adrese Rožu ielā 6, Liepājā, elektroniskā pasta adrese – das@liepaja.lv.

**12. NOSLĒGUMA NOTEIKUMI**

12.1. Šis Līgums apliecina Pušu vienošanos, tādējādi atceļot visas iepriekšējās vienošanās, rakstiskas vai mutiskas, kas pastāvējušas starp Pusēm līdz Līguma noslēgšanai, ja tās jebkādā veidā attiecas uz Līgumu, Līguma slēgšanas laikā, kas nav fiksēti Līgumā, netiek uzskatīti par Līguma noteikumiem.

12.2. Par rekvizītu maiņu Nomnieks paziņo Iznomātājam 10 (desmit) dienu laikā pēc veiktajām izmaiņām.

12.3. Visi paziņojumi, lūgumi, iesniegumi un citi dokumenti uzskatāmi par iesniegtiem, ja tie nosūtīti kādai no Pusēm ierakstītās vēstulēs uz attiecīgās Puses juridisko adresi, oficiālo e-adresi vai izsniegti pret parakstu.

12.4. Līgums ir saistošs Pusēm, to pilnvarotajām personām, kā arī tiesību un saistību pārņēmējiem.

12.5. Līgums ir parakstīts ar drošu elektronisku parakstu un satur laika zīmogu. Iznomātājs ar drošu elektronisku parakstu parakstītu un laika zīmogu saturošu Līgumu vienas darba dienas laikā pēc Līguma parakstīšanas nosūta uz Nomnieka e-pasta adresi:\_\_\_\_\_\_\_\_\_\_\_\_\_\_\_\_\_\_\_. Līguma parakstīšanas datums ir pēdējā pievienotā droša elektroniskā paraksta un tā laika zīmoga datums.

**13. PUŠU JURIDISKĀS ADRESES UN REKVIZĪTI**

|  |  |
| --- | --- |
| **IZNOMĀTĀJS**  **Liepājas valstspilsētas pašvaldība**, kuras vārdā rīkojas **Liepājas Nekustamā īpašuma pārvalde**  Peldu iela 5, Liepāja, LV-3401  Reģ. kods 90002066769  Banka: AS “SEB Banka”  S.W.I.F.T.: UNLALV2X  Konts: LV12UNLA0050007588848  Tālr. 63404707  \_\_\_\_\_\_\_\_\_\_\_\_\*\_\_\_\_\_\_\_\_\_\_\_\_\_\_\_  Iestādes vadītāja p.i.  I.Apinis | **NOMNIEKS**  \_\_\_\_\_\_\_\_\_\_\_\_\_\_\_\_  Juridiskā adrese: \_\_\_\_\_\_\_\_\_\_\_\_\_LV-  Reģistrācijas Nr.\_\_\_\_\_\_\_\_\_\_\_\_\_  Kredītiestāde: \_\_\_\_\_\_\_\_\_\_\_\_\_  SWIFT: \_\_\_\_\_\_\_\_\_\_  Konts: \_\_\_\_\_\_\_\_\_\_\_\_\_\_\_\_  Tālr. Nr. +371 \_\_\_\_\_\_\_\_\_\_  e-pasts: \_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\*\_\_\_\_\_\_\_\_\_\_\_\_\_ |